Heer, hiermee vra ons U genade om die pelagiese vissermanne en die vissersvloot van die Weskus en Ooskus te seën met 'n oorvloed pelagiese vis gedurende die 2018 seisoen. Ons vra groot asseblief dat U ook die nodige reën sal stuur om ons damme weer vol te maak. Sonder water kan ons nie ingemaakte blikkies vis produseer nie, sonder water kan ons nie vars vis verpak nie, en sonder water kan ons ook nie ys vervaardig nie. Amen.
Afgeneem hieronder op 8 November 2018 by die Ritco Marine werkswinkel staan al wat van waarde was, wat van die "Deus Te Ajude" gered kon word, 'n (half-dooie) CAT grootmasjien en die skuit se naambord. In die bekwame hande van Ritco Marine sal hierdie enjin weer binnekort nie net in werkende toestand wees nie, maar gaan dit soos 'n splinternuwe CAT lyk. Vir die naambord gaan ons 'n plekkie in die S.A. Visserye Museum gee, om te dien as 'n finale rusplek vir "Deus Te Ajude".
Die Weskusbootbouers sit definitief nie op die oomblik en wag dat dinge moet gebeur nie, hulle laat dinge gebeur! Afgeneem hieronder is die nuutste vordering rakende 'n nuwe 47 voet staalskuit wat tans aan die Weskus gebou word, wat as veeldoelige vaartuig geskik sal wees in die kreef, akwakultuurbedryf, sowel as 'n vragboot. Hierdie staalskuit sal naas die "Intrepid", maar slegs die 2de staalromp vistreiler wees wat in Suid-Afrika gebou word sedert 2000. So gepraat van "Intrepid"...
Afgeneem hieronder op 19 Oktober 2018 staan die "Intrepid" op die Kaapse Syncrolift. Die rooi sirkel toon aan dat die skuit se naam sowel as "port of registry" van die agterstewe verwyder is.
Afgeneem hieronder op 29 Oktober 2018 in die Elliot Basin in die Kaapse Dokke pryk die "Intrepid" met 'n nuwe wit kleurskema. "Intrepid" heet sy ook nie meer nie, sy heet nou "Cesca".